กลุ่มทีซีซี

กลุ่มทีซีซี (TCC Group) หรือชื่อเต็มคือ กลุ่มไทยเจริญคอร์ปอเรชั่น (Thai Charoen Corporation Group) หรือ เครือไทยเจริญคอมเมอร์เชียล (Thai Charoen Commercial Group) เป็นกลุ่มธุรกิจขนาดใหญ่กลุ่มหนึ่งของประเทศไทย มาจากชื่อของผู้ร่วมก่อตั้ง 3 คน ประกอบด้วย ที คือ เถลิง เหล่าจินดา, ซี คือ จุล กาญจนลักษณ์ และ ซี คือ เจริญ สิริวัฒนภักดี
เถลิงและจุลได้ร่วมกันริเริ่มธุรกิจขนาดเล็กตั้งแต่เมื่อวันที่ 1 มกราคม พ.ศ. 2503 ในบริษัท สุรามหาคุณ จำกัด เพื่อผลิตและจำหน่ายสุราในโรงงานสุราบางยี่ขันเดิม ปีถัดมา (พ.ศ. 2504) เจริญได้เข้ามาร่วมงานด้วย ก่อนร่วมกันก่อตั้งเป็นกลุ่มบริษัทขึ้นเมื่อปี พ.ศ. 2515 ต่อมาเจริญได้แยกตัวออกมาและนำคุณหญิงวรรณา สิริวัฒนภักดี ผู้เป็นภรรยามาร่วมบริหาร จากนั้นได้ต่อยอดไปซื้อกิจการอื่น ๆ เช่น ธนาคาร, เบียร์, บริษัทประกันภัย, โรงแรม และการค้าปลีก เป็นต้น
ปัจจุบันมีบริษัทผู้ถือหุ้นที่ดูแลภาพรวมของกลุ่มทีซีซีทั้งหมด 4 บริษัท ได้แก่ บริษัท ทีซีซี โฮลดิ้ง คอร์ปอเรชั่น จำกัด (TCC Holding Corporation Co., Ltd.) ซึ่งถือหุ้นร่วมกันโดยทายาทรุ่นที่ 2 ทั้ง 5 คนในสัดส่วนเท่ากันที่คนละ 20% ผ่านบริษัท ศรัทธาทรัพย์ 9 จำกัด ที่เจริญโอนหุ้นให้ตั้งแต่วันที่ 26 พฤษภาคม พ.ศ. 2568 และบริษัทนี้ถือหุ้นอีกต่อหนึ่งใน 3 บริษัท คือ บริษัท ไทยเจริญ คอมเมอร์เชี่ยล จำกัด (Thai Charoen Commercial Co., Ltd.), บริษัท ทีซีซี บริหารธุรกิจ จำกัด (TCC Business Management Co., Ltd.) ซึ่งเป็นผู้ถือหุ้นใหญ่ของบริษัท แอสเสท เวิรด์ คอร์ป จำกัด (มหาชน) และ บริษัท ทีซีซี คอร์ปอเรชั่น จำกัด (TCC Corporation Co., Ltd.) ซึ่งเป็นผู้ถือหุ้นใหญ่ของบริษัท เบอร์ลี่ ยุคเกอร์ จำกัด (มหาชน)
นอกจากนี้ ฐาปนและปณตยังก่อตั้ง บริษัท อเดลฟอส จำกัด ขึ้นมาถือหุ้นทั้งทางตรงและทางอ้อมในบางบริษัท เช่น ยูนิเวนเจอร์, อมรินทร์ คอร์เปอเรชั่นส์, ที.ซี.ซี. เทคโนโลยี และ ตลาด.คอม อีกด้วย

**ประวัติ**

**ภูมิหลัง (พ.ศ. 2503 – 2515)**
กลุ่มทีซีซีมีรากฐานจากธุรกิจขนาดเล็กโดยบริษัท สุรามหาคุณ จำกัด ซึ่งก่อตั้งโดยสหัท มหาคุณ และมีหุ้นส่วนคือตระกูลเตชะไพบูลย์ ตระกูลล่ำซำ รวมถึงเถลิง เหล่าจินดา โดยบริษัทนี้ได้รับอนุญาตจากกรมโรงงานอุตสาหกรรม กระทรวงอุตสาหกรรม ให้ดำเนินการผลิตและจำหน่ายสุราในโรงงานสุราบางยี่ขันเดิม ในพื้นที่แขวงบางยี่ขัน เขตบางพลัด กรุงเทพมหานคร (ปัจจุบันเป็นอาคารสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ และมูลนิธิชัยพัฒนา) เป็นระยะเวลา 10 ปี ตั้งแต่เมื่อวันที่ 1 มกราคม พ.ศ. 2503 โดยมีจุล กาญจนลักษณ์ เภสัชกรตรีผู้พัฒนาสูตรสุราแม่โขง ที่กรมโรงงานอุตสาหกรรมยืมตัวมาจากกรมวิทยาศาสตร์ในกระทรวงเดียวกัน (ปัจจุบันคือกรมวิทยาศาสตร์บริการ และย้ายไปสังกัดกระทรวงการอุดมศึกษา วิทยาศาสตร์ วิจัยและนวัตกรรม) เพื่อมาเป็นหัวหน้ากองวิทยาศาสตร์ประจำโรงงานสุราบางยี่ขัน ถูกโอนมาเป็นลูกจ้างของ บจก.สุรามหาคุณด้วย ปีถัดมา (พ.ศ. 2504) เจริญ สิริวัฒนภักดี (สกุลเดิม: ศรีสมบูรณานนท์) ได้เข้าทำงานเป็นลูกจ้างในบริษัท ย่งฮะเส็ง จำกัด และช่วยงานในห้างหุ้นส่วนจำกัด แพนอินเตอร์ ที่จัดส่งสินค้าให้แก่โรงงานสุราบางยี่ขัน ทำให้เจริญได้รู้จักกับจุล ก่อนที่ต่อมา เจริญจะได้เข้าทำงานเป็นลูกจ้างใน บจก.สุรามหาคุณ ที่รับจากการฝากงานให้โดยโซวคุงเคียม ซึ่งเป็นญาติฝ่ายบิดาของเจริญที่รู้จักกับสหัทมาแต่เดิม และทำให้เจริญได้รู้จักกับเถลิง ก่อนจะกลายเป็นคนสนิทของเถลิงในที่สุด จากนั้นเจริญได้พบกับวรรณา จาตุรแสงไพโรจน์ บุตรสาวของกึ้งจู แซ่จิว ผู้จัดหาลูกค้าให้กับธนาคารกรุงเทพ ในปี พ.ศ. 2506
อย่างไรก็ตาม บทบาทในการบริหารโรงงานสุราบางยี่ขันของเถลิงในช่วงแรกมีไม่มากนัก เนื่องจากผู้บริหารโรงงานหลักเป็นตระกูลเตชะไพบูลย์และตระกูลล่ำซำ ส่วนเถลิงดูแลฝ่ายการตลาดซึ่งถูกจำกัดด้วยระบบผูกขาดโดยพ่อค้าคนกลาง ในปี พ.ศ. 2510 เถลิงจึงร่วมมือกับศุภสิทธิ์ มหาคุณ ซึ่งเป็นบุตรชายของสหัทและกรรมการคนเดียวของตระกูล ขายหุ้นเพิ่มทุนให้แก่บริษัท บวรวงศ์ จำกัด ซึ่งถือหุ้นโดยนายทหารที่ขึ้นมาบริหารประเทศอยู่ในขณะนั้น (คณะรัฐมนตรีไทย คณะที่ 30) เช่น จอมพลถนอม กิตติขจร นายกรัฐมนตรี และจอมพลประภาส จารุเสถียร รองนายกรัฐมนตรี และขอให้อีก 2 ตระกูลขายหุ้นให้บวรวงศ์ เพื่อแลกกับการต่ออายุสัมปทานโรงงานสุราบางยี่ขันที่จะหมดสัญญาในวันที่ 31 ธันวาคม พ.ศ. 2512 ออกไปอีก 10 ปี ทำให้เถลิงได้ขยับขึ้นมาดำรงตำแหน่งผู้อำนวยการฝ่ายโรงงานและการจัดซื้อ โดยมีเจริญเป็นผู้ช่วย ระหว่างนี้เจริญสมรสกับวรรณาเมื่อวันที่ 29 พฤศจิกายน พ.ศ. 2514

**ยุคก่อร่างและเติบโต (พ.ศ. 2515 – 2541)**
หลังจากเจริญสมรสกับวรรณาแล้ว เถลิง จุล และเจริญ จึงร่วมกันก่อตั้งกลุ่มทีซีซีขึ้นอย่างเป็นทางการตั้งแต่ปี พ.ศ. 2515 แต่ยังมิได้ดำเนินธุรกิจ ต่อมาในปี พ.ศ. 2518 เถลิงและเจริญได้เข้าซื้อบริษัท ธานน้ำทิพย์ จำกัด ซึ่งกำลังอยู่ในสภาวะขาดทุน จากพงส์ สารสิน และประสิทธิ์ ณรงค์เดช ทำให้ได้โรงงานผลิตธาราวิสกี้ที่ตั้งอยู่ที่อำเภอนครชัยศรี จังหวัดนครปฐม ตามคำแนะนำของจุลที่มองเห็นแนวทางในการพัฒนาสุราสูตรพิเศษที่แตกต่างจากแม่โขง จากนั้นจึงเริ่มผลิตสุราขึ้นใหม่ในชื่อ แสงโสม รวมทั้งหงส์ทองและสุราทิพย์ พร้อมทั้งลงทุนในที่ดินสำคัญผืนแรกในพื้นที่เทศบาลตำบลบ้านเพ อำเภอเมืองระยอง จังหวัดระยอง อีกด้วยdate=กุมภาพันธ์ 2025

**ธุรกิจ**
ปัจจุบันกลุ่มทีซีซีมีธุรกิจหลัก 5 กลุ่ม บริหารโดยบุตรทั้ง 5 คนของเจริญและคุณหญิงวรรณา ซึ่งเป็นทายาทรุ่นที่ 2 ของตระกูลสิริวัฒนภักดี ที่เจริญมอบหมายหน้าที่การบริหารให้ตั้งแต่ปี พ.ศ. 2555 ดังนี้

**ธุรกิจทางตรง**

**ธุรกิจอาหารและเครื่องดื่ม**
สายธุรกิจอาหารและเครื่องดื่ม อยู่ภายใต้การบริหารของบริษัท ไทยเบฟเวอเรจ จำกัด (มหาชน) (ThaiBev) และเป็นธุรกิจเริ่มต้นของกลุ่มทีซีซี โดยปัจจุบันมีฐาปน สิริวัฒนภักดี เป็นผู้บริหารสูงสุดในสายธุรกิจนี้- กลุ่มสุราและเบียร์
** แม่โขง
** แสงโสม
** เบียร์ช้าง- กลุ่มไร้แอลกอฮอล์
** เฟรเซอร์ แอนด์ นีฟ (เอฟแอนด์เอ็น)
** เสริมสุข เช่น
*** เอส โคล่า
*** น้ำดื่มคริสตัล
** โออิชิ กรุ๊ป เช่น
*** โออิชิ บุฟเฟ่ต์
** ภัตตาคารอาหารเคเอฟซี
** สตาร์บัคส์

**ธุรกิจอสังหาริมทรัพย์**
ปัจจุบันสายธุรกิจอสังหาริมทรัพย์ถูกแบ่งออกเป็น 2 กลุ่ม คือ กลุ่มโรงแรมและการบริการ และกลุ่มที่อยู่อาศัย อุตสาหกรรม และพาณิชยกรรม

**= กลุ่มโรงแรมและการบริการ =**
สายธุรกิจอสังหาริมทรัพย์ กลุ่มโรงแรมและการบริการ อยู่ภายใต้การบริหารของบริษัท แอสเสท เวิรด์ คอร์ป จำกัด (มหาชน) (AWC) ซึ่งต่อยอดมาจากบริษัท ทีซีซี แลนด์ จำกัด โดยปัจจุบันมีวัลลภา ไตรโสรัส เป็นผู้บริหารสูงสุดในอสังหาริมทรัพย์กลุ่มนี้- กลุ่ม แอสเสท เวิรด์ คอร์ป (ชื่อเดิม ทีซีซี แคปิตอล แลนด์)
** กลุ่มโรงแรมและรีสอร์ทอิมพีเรียล
** เอ็มไพร์ทาวเวอร์
** เอเชียทีค เดอะ ริเวอร์ฟรอนท์ เดสติเนชั่น
** พันธุ์ทิพย์พลาซ่า
** เกตเวย์ เอกมัย
** เกตเวย์ แอท บางซื่อ- ทีซีซี แลนด์

**= กลุ่มที่อยู่อาศัย อุตสาหกรรม และพาณิชยกรรม =**
สายธุรกิจอสังหาริมทรัพย์ กลุ่มที่อยู่อาศัย อุตสาหกรรม และพาณิชยกรรม อยู่ภายใต้การบริหารของกลุ่มบริษัท ทีซีซี แอสเซ็ทส์ ซึ่งเป็นเจ้าของกลุ่มบริษัท เฟรเซอร์ส พร็อพเพอร์ตี้ ลิมิเต็ด (Frasers Property) ในประเทศสิงคโปร์ โดยปัจจุบันมีปณต สิริวัฒนภักดี เป็นผู้บริหารสูงสุดในอสังหาริมทรัพย์กลุ่มนี้- วัน แบงค็อก- เฟรเซอร์ส พร็อพเพอร์ตี้ (ประเทศไทย)
** แผ่นดินทอง พร็อพเพอร์ตี้ ดีเวลลอปเม้นท์

**ธุรกิจอุตสาหกรรมการค้า**
สายธุรกิจอุตสาหกรรมการค้า อยู่ภายใต้การบริหารของบริษัท เบอร์ลี่ ยุคเกอร์ จำกัด (มหาชน) (BJC) โดยปัจจุบันมีฐาปณี เตชะเจริญวิกุล เป็นผู้บริหารสูงสุดในสายธุรกิจนี้- เอเชียบุ๊คส์- บิ๊กซี ซูเปอร์เซ็นเตอร์

**ธุรกิจประกันและการเงิน**
สายธุรกิจประกันและการเงิน อยู่ภายใต้การบริหารของบริษัท ไทยกรุ๊ป โฮลดิ้งส์ จํากัด (มหาชน) (TGH) โดยปัจจุบันมีอาทินันท์ พีชานนท์ เป็นผู้บริหารสูงสุดในสายธุรกิจนี้- อาคเนย์ประกันชีวิต- บริษัท​ อินทร​ประกัน​ภัย​ จํากัด​ (มหาชน)​

**ธุรกิจเกษตรและอุตสาหกรรมการเกษตร**
สายธุรกิจเกษตรและอุตสาหกรรมการเกษตร อยู่ภายใต้การบริหารของบริษัท พรรณธิอร จำกัด- พรรณธิอร- คริสตัลลา- เทอราโกร เฟอร์ติไลเซอร์ (ปุ๋ยตรามงกุฎ)

**อเดลฟอสธุรกิจทางอ้อม (อเดลฟอส)**
โลโก้ของบริษัท อเดลฟอส จำกัด
บริษัท อเดลฟอส จำกัด (Adelfos Company Limited) เป็นบริษัทผู้ถือหุ้นที่ถือหุ้นโดย ฐาปน สิริวัฒนภักดี และปณต สิริวัฒนภักดี บุตรชายทั้ง 2 คนของเจริญและคุณหญิงวรรณา ในสัดส่วนเท่ากันที่ฝ่ายละ 50% ปัจจุบันอเดลฟอสและบริษัทย่อย (ประกอบด้วย บริษัท สิริภักดีธรรม จำกัด, บริษัท สิริวัฒนภักดี จำกัด และ บริษัท วัฒนภักดี จำกัด) ถือหุ้นในบริษัทต่าง ๆ ดังนี้- ยูนิเวนเจอร์
** แกรนด์ ยูนิตี ดีเวลลอปเมนท์- อมรินทร์ คอร์เปอเรชั่นส์
** ร้านนายอินทร์
** อมรินทร์ทีวี- ที.ซี.ซี. เทคโนโลยี
** ลีพ โซลูชั่น เอเชีย
** ชินาทรัพย์- ทีสเปซ ดิจิตอล
** ตลาด.คอม

**อ้างอิง**

**แหล่งข้อมูลอื่น**
หมวดหมู่:ก่อตั้งในประเทศไทยในปี พ.ศ. 2503
หมวดหมู่:บริษัทไทยที่ก่อตั้งในปี พ.ศ. 2515

หมวดหมู่:บริษัทผู้ถือหุ้นของไทย